## Odluka o uvjetima pod kojima se smatra da je osiguranik uzdržavao člana obitelji i uvjetima prestanka prava na obiteljsku mirovinu zbog nastale promjene u imovnom stanju, odnosno prihodima u godini 2006.

### NN 35/2006 (29.3.2006.), Odluka o uvjetima pod kojima se smatra da je osiguranik uzdržavao člana obitelji i uvjetima prestanka prava na obiteljsku mirovinu zbog nastale promjene u imovnom stanju, odnosno prihodima u godini 2006.

# HRVATSKI ZAVOD ZA MIROVINSKO OSIGURANJE

**899**

Na temelju članka 73. Zakona o mirovinskom osiguranju (»Narodne novine«, broj
102/98., 127/00., 59/01., 109/01., 147/02., 117/03., 30/04., 177/04. i 92/05.),
članka 19. točke 1. i članka 20. točke 3. Statuta Hrvatskog zavoda za mirovinsko
osiguranje (»Narodne novine«, broj 163/98. i 86/03.), Upravno vijeće Hrvatskog
zavoda za mirovinsko osiguranje, na sjednici održanoj 22. ožujka 2006., donosi

## ODLUKU

### O UVJETIMA POD KOJIMA SE SMATRA DA JE OSIGURANIK UZDRŽAVAO ČLANA OBITELJI I UVJETIMA PRESTANKA PRAVA NA OBITELJSKU MIROVINU ZBOG NASTALE PROMJENE U IMOVNOM STANJU, ODNOSNO PRIHODIMA U GODINI 2006.

Članak 1.

Kada je stjecanje prava na obiteljsku mirovinu uvjetovano uzdržavanjem, smatrat
će se da član obitelji nema vlastitih prihoda dovoljnih za uzdržavanje ako nema
dohodak od poljoprivrede i šumarstva utvrđen prema poreznim propisima i ako mu
drugi stalni prihod ne prelazi svotu od 522,79 kn mjesečno.

Članak 2.

Navedeni cenzus ne primjenjuje se pri ostvarivanju prava roditelja na obiteljsku
mirovinu nakon smrti hrvatskog branitelja.

Članak 3.

1) Smatrat će se da je osiguranik osigurao sredstva za uzdržavanje člana
obitelji koji je živio izvan njegova kućanstva ako mu je redovito davao
materijalna sredstva u prosječnoj vrijednosti od najmanje 627,18 kn mjesečno, a
drugi prihodi toga člana obitelji ne prelaze visinu prihoda iz članka 1. ove
odluke.
2) Smatrat će se da uzdržavanje nije prekinuto za vrijeme za koje je osiguranik,
od kojega član obitelji izvodi svoje pravo na obiteljsku mirovinu, zbog
objektivnih okolnosti, ne svojom krivnjom, privremeno bio spriječen stvarno
uzdržavati člana obitelji.

Članak 4.

1) Ako kod korisnika obiteljske mirovine, kojemu je priznato pravo na obiteljsku
mirovinu na temelju utvrđenog uzdržavanja, prema odluci, naknadno nastanu
promjene u imovnom stanju zbog kojih vlastiti prihodi prelaze svote određene
ovom odlukom, donijet će se rješenje o prestanku prava.
2) U primjeni stavka 1. ovoga članka, u prihode korisnika obiteljske mirovine ne
uračunava se obiteljska mirovina, odnosno dio obiteljske mirovine koji bi mu
pripadao u slučaju odvojenog života, kao ni doplatak za djecu koji mu pripada
kao korisniku obiteljske mirovine.

Članak 5.

Ova odluka stupa na snagu osmoga dana od dana objave u »Narodnim novinama«, a
primjenjuje se od 1. siječnja 2006.

Klasa: 041-01-06-02/2
Urbroj: 341-99-01/01-06/7
Zagreb, 22. ožujka 2006.

Predsjednik
Upravnog vijeća Hrvatskog zavoda
za mirovinsko osiguranje
**mr. sc. Niko
Raič**, v. r.

Odluka, NN 35/2006-899
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)